Blix i ElBaradei najavljuju veću suradnju Iraka (10/2/03) - 2003-02-10
Napredak postignut i u vezi s ključnim pitanjem iračke dozvole da se u traganju za zabranjenim oružjem koriste špijunski zrakoplovi tip
Dvojica vodećih inspektora iračkog naoružanja izjavila su da je Irak pokazao “promjenu raspoloženja” glede odustajanja od oružja za masovno uništavanje. Šef međunarodne agencije za atomsku energiju Mohamed ElBaradei i glavni inspektor Ujedinjenih naroda za naoružanje Hans Blix izjavili su da je njihov dvodnevni boravak u Bagdadu označio novi početak, iako ne i potpuni zaokret, glede iračke provedbe rezolucije Vijeća sigurnosti. Gospodin je ElBaradei rekao da je napredak postignut i u vezi s inspekcijom i glede pune iračke suradnje. Gospodin je Blix izjavio da su Iračani uručili dokumenta koja se tiču kemijskog i biološkog oružja, te projektila. On je istaknuo i napredak postignut u vezi s ključnim pitanjem iračke dozvole da se u traganju za zabranjenim oružjem koriste špijunski zrakoplovi tipa U-2. Američki državni tajnik Colin Powell izjavio je da bi njemački, francuski i belgijski prijedlog o utrostručenju broja inspektora za naoružanje u Iraku bio usmjeren na “pogrešna pitanja”, te bi služio isključivo “skretanju” s glavne teme. Takav je prijedlog promašio suštinu problema, rekao je gospodin Powell: “Ono što Francuska treba učiniti, kao što to treba učiniti i Njemačka – odnosno svih 15 članica Vijeća sigurnosti – je da ponovo pročitaju rezoluciju 14-41...” Američki državni tajnik je rekao da nije za vjerovati da će dodatni inspektori imati više uspjeha u otkrivanju oružja masovnog uništavanja, no što su to malobrojniji inspektori koji se sada nalaze u Iraku. Napetost u diplomatskim odnosima Sjedinjenih Država i nekih europskih zemalja zbog Iraka sada su dovele u pitanje plan NATO-saveza o vojnoj podršci Turskoj. S obzirom da bi u slučaju rata protiv Iraka turski teritorij imao jednu od glavnih uloga, Washington traži od NATO-a da pomogne Ankari u pripremama za eventualnu iračku odmazdu. Belgijski ministar vanjskih poslova je, međutim, izjavio da će njegova zemlja, a vjerojatno i Francuska i Njemačka, danas staviti veto na taj zahtjev. Američki državnik je takvo stajalište osudio kao neprihvatljivo i zatražio je da se ono preispita. U međuvremenu, ruski predsjednik Vladimir Putin je doputovao u Pariz. Kako se očekuje, on će s francuskim čelnicima razgovarati o nastojanjima da se izbjegne eventualni rat koji bi protiv Iraka predvodile Sjedinjene Države. Gospodin je Putin u Pariz doputovao iz Berlina, te je izjavio da njegova zemlja, Francuska i Njemačka imaju slična stajališta glede protivljenja uporabi sile protiv Iraka. Egipatski predsjednik Hosni Mubarak izjavio je da su njegova i druge arapske zemlje nemoćne u spriječavanju rata protiv Iraka. On je to rekao nakon jučerašnjeg sastanka s čelnicima Sirije, Libije, Saudijske Arabije i Arapske lige. Egipatski je predsjednik pozvao na miroljubivo rješenje iračke krize, te je dodao da odluka o pokretanju rata leži na američkom Kongresu, Vijeću sigurnosti, britanskom parlamentu i administraciji predsjednika Busha.